ওয়েব ডেস্ক: আমিষ-নিরামিষের দ্বন্দ্ব। আর তার জেরেই কি খুন? নেতাজিনগরে মহিলার মৃত্যু ঘিরে দানা বাঁধছে রহস্য। স্বামী আশিসের বিরুদ্ধে থানায় খুনের অভিযোগ দায়ের করেছে মৃতার পরিবার। অদিতির বাবার দাবি, চারমাস ধরেই মেয়ের ওপর অত্যাচার করতেন আশিস। তারপর পরিকল্পনা করে খুন করা হয়েছে।  মাত্র চার মাস। লাল বেনারসিতে সাজিয়ে মেয়েকে শ্বশুরবাড়ি পাঠিয়েছিলেন। স্বপ্নেও ভাবেননি কদিন পর মেয়ের দেহ নিতে ছুটতে হবে হাসপাতালে। নেতাজিনগরের মালঞ্চ অ্যাপার্টমেন্ট।  আবাসনের ফ্ল্যাটে থাকতেন মিশ্রা দম্পতি। স্বামী আশিস মিশ্রা ও স্ত্রী অদিতি। মাস চার আগে বিয়ে। আশিসের বেসরকারি ব্যাঙ্কের ম্যানেজার। সোমবার রাতে অফিস থেকে বাড়ি ফিরে ঘরে ঢোকেন আশিস। দেখেনগলায় ফাঁস দিয়ে ঝুলছেন অদিতি। তড়িঘড়ি দেহ নামিয়ে বাঙুর হাসপাতালে নিয়ে যান। চিকিত্সকরা অদিতিকে মৃত বলে জানান।